Adj.pres. Mabuza ook vir Covid-19 getoetsAdjunkpresident David Mabuza (Foto: Kopano Tlape/GCIS) Adj.pres. David Mabuza het bekend gemaak dat hy negatief vir Covid-19 getoets het. Mabuza se dokters het hom laat toets nadat hy in nabye aanraking was met iemand wat positief vir Covid-19 getoets het, het die presidensie en departement van verdediging in ŉ gesamentlike verklaring gesê. “Die adjunkpresident tref steeds die nodige voorsorgmaatreëls in die tyd waar die wêreld en ons land alles doen wat nodig is om die kurwe af te plat terwyl ons hierdie pandemie aanpak.” Mabuza het ŉ beroep op Suid-Afrikaners gedoen om gehoor te gee aan die regulasies van die 21 dae tydperk van afsondering. “Dit is die taak van alle Suid-Afrikaners om die verspreiding van hierdie virus stop te sit en die ontwrigting daarvan vir ons almal tot die minimum te beperk. “Ons moet verenig wees as ŉ nasie terwyl ons hierdie uitdaging pak en terwyl ons almal wat geïnfekteer is en daardeur geraak word, ondersteun,” het Mabuza gesê. Die presidensie het verlede week aangekondig dat pres. Cyril Ramaphosa vir Covid-19 getoets is en dat die uitslag negatief was. Die president is Dinsdag as voorsorgmaatreël vir Covid-19 getoets en het sy uitslae Woensdagaand ontvang. Luidens die verklaring het Ramaphosa die afgelope paar weke ’n besige skedule in sy hoedanigheid as president gehad en was met verskeie mense tydens vergaderings in aanraking. “Die presidensie het dit nodig geag om die toetsuitslae bekend te maak om die land te verseker dat die president in goeie gesondheid verkeer en sy pligte voortsit,” het die verklaring gelui. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.